49. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 297 της 19 Απρ./4 Μαΐου 1978 (ΦΕΚ Α΄ 64) Περί εγγραφής μαθητών εκ ξένων σχολείων της αλλοδαπής εις ελληνικά σχολεία της ημεδαπής και ρυθμίσεως άλλων συναφών θεμάτων. Έχοντες υπ’ όψει τας διατάξεις: 1.Των άρθρ. 13, 28 παρ. 6, και 31 παρ. 4 του Νόμ. 309/1976 «περί οργανώσεως και διοικήσεως της Γεν. Εκπ/σεως». 2.Του Π.Δ. 503/77 «περί εισιτηρίων εξετάσεων των Λυκείων Γενικής κατευθύνσεως». 3.Του άρθρ. 1 παρ. 8 του Ν.Δ. 695/70 «περί εκπαιδεύσεως ελληνοπαίδων Εξωτερικού». 4.Του άρθρ. 2 του Νόμ. 186/75 «περί του Κ.Ε.Μ.Ε.». 5.Την υπ’ αριθ. 20/1978 πράξιν του Κ.Ε.Μ.Ε.  6.Την υπ’ αριθ. 179/1978 γνωμοδότησιν του Συμβουλίου της Επικρατείας, προτάσει του επί της Εθνικής Παιδείας και Θρησκευμάτων Υπουργού, αποφασίζομεν: Άρθρον μόνον.-1.Μαθηταί έχοντες ενδεικτικόν ή αποδεικτικόν ή άλλο έγγραφον στοιχείον της μαθητικής αυτών καταστάσεως εκ φοιτήσεως εις ξένον σχολείον της αλλοδαπής, δύνανται, εγγραφόμενοι εις αντίστοιχον ελληνικόν σχολείον της ημεδαπής να καταταγούν και εις τάξιν κατωτέραν εκείνης, εις την οποίαν δικαιούνται να εγγραφούν βάσει των προσκομιζομένων δικαιολογητικών, εφ’ όσον τούτο αιτείται ο πατήρ ή ο κηδεμών αυτών. 2.Μαθηταί έχοντες ενδεικτικόν ή αποδεικτικόν μετεγγραφής Δημοσίου Γυμνασίου της Κύπρου, ισοτίμου προς τα εν Ελλάδι Σχολεία Μέσης Εκπαιδεύσεως εγγράφονται εις τας Α΄ και Β΄ τάξεις Ελληνικού Λυκείου κατόπιν εξετάσεων συμφώνως προς τας κειμένας διατάξεις, περί του τρόπου εγγραφής μαθητών ξένων σχολείων της Αλλοδαπής εις τας ανωτέρω τάξεις ελληνικού Λυκείου. Εις τας διατάξεις της παρούσης παραγράφου υπάγονται και τα τέκνα δημοσίων υπαλλήλων και στρατιωτικών υπηρετούντων εις το Εξωτερικόν ανεξαρτήτως του χρόνου φοιτήσεως αυτών εις σχολείον του Εξωτερικού, εφ’ όσον η φοίτησις αύτη διεκόπη συνεπεία επανόδου του γονέως εις την Ελλάδα. Του ανωτέρω δικαιώματος στερούνται επί εν πλήρες σχολικόν έτος από της λήψεως απολυτηρίου γυμνασίου, μαθηταί ελληνικής ιθαγενείας αποτυχόντες κατά τας εισιτηρίους εξετάσεις δια το Λύκειον. Κατά τα λοιπά επί των μαθητών περί ων αι προηγούμεναι παράγραφοι, έχουν εφαρμογήν αι κείμεναι διατάξεις περί εγγραφών, μετεγγραφών κ.τ.λ. μαθητών προερχομένων εκ ξένων σχολείων της Αλλοδαπής. 32.Δ.γ.49 Εγγραφές, Εξετάσεις, Αναλυτικά Προγράμματα κλπ. Μέσης Εκπαίδευσης 